Puso ga e a emisa Ipelegeng - modulasetilo
Modulasetilo wa khansele potlana ya Palapye, Mme Khumoyame Lekoko, o tlhaloseditse banni ba metse ya Maunatlala, Lesenepole le Moremi kwa kgaolong ya Lerala/ Maunatlala fa lenaneo la Ipelegeng le sa emisiwa. Mme Lekoko o tlhalositse seo, mo diphuthegong tsa kgotla tse di neng di buisiwa ke mopalamente wa kgaolo, Rre Sethabelo Modukanele bosheng. O ne a tlhalosetsa banni fa puso e lemogile fa lenaneo le le ka nna le seabe mo go anamiseng mogare wa COVID- 19 ka babereki ba teng ba dira ka go fapaanela didirisiwa le go kgobokana. A re puso e itse botlhokwa jwa lenaneo le ka le thapa bontsi ja batho go ba namola mo lehumeng, a a fa sekai ka babereki ba ba thapilweng go phephafatsa kwa dikolong ba eleng bontlha bongwe jwa lenaneo le. E rile a tswa la gagwe, mokhanselara wa Maunatlala, Mme Salome Lesole, a akgolela banni ba Maunatlala tirisanyo mmogo ya bone mo go lwantsheng COVID-19 le go sala ditaelo tsa botsogo morago. Mme Lesole o ne a tswelela ka go rotloetsa banni go dirisa metsi le molora go tlhapa diatla le go ela tlhoko di bolaya mogare le go di baa mo mafelong a a faphegileng go iletsa bana go di dirisa ka di ka nna borai mo matshelong a bone. E ntse e le mo diphuthegong tseo, Kgosi Kgosiemang Kebuamotse wa Lesenepole o ne a ntsha matshwenyego a letlhoko la koloi le gore diofisi tsa gagwe di tlhoka go shafadiwa. Kwa Moremi, Kgosi Major Tshito Days ene o ne a itela ka letlhoko la metsi a a bothitho kwa sekolo se se potlana sa Mapulane, a tlhalosa fa se se thuthafatsang metsi se sa bereke. Rre Days o ne a tlhalosetsa mopalamente gape gore ba filwe koloi kwa kgotleng mme ga e na mokgweetsi. Le ene fela jaaka dibui tse dingwe o ne a rotloetsa banni ba kgaolo ya gagwe go tswelela ka go itlhokomela go thibela COVID-19. O ne a kgothatsa banana go nna le seabe mo itsholelong ya lefatshe la bone ka go dirisa mananeo a puso a a teng go lwantsha lehuma. 